**הרב יהודה זולדן**

**פתילות ושמנים במנורת המקדש ובשמחת בית השואבה**

1. פתילות ושמנים בשבת ובמנורת המקדש
2. שמנים בהם הדליקו במקדש - שמן זית ושמנים אחרים

[1] השמן במנורת ההיכל

[2] השמן במנורות בשמחת בית השואבה

1. הפתילות במקדש – במנורה שבהיכל ובמנורות שבשמחת בית השואבה

[1] פתילות מצמר מאבנטים שבלו – שמחת בית השואבה

[2] פתילות מפשתן מבגדי כהונה שבלו – מנורת ההיכל

ד. רמב"ם: פתילות ממכנסים מאבנטים שבלו – לשמחת בית השואבה, ומכתנות שבלו – למנורת התמיד

**א. פתילות ושמנים בשבת ובמנורת המקדש**

בגמרא (שבת כא ע"א) הובאו דברי רמי בר חמא שהשווה בין השמנים והפתילות לגביהם קבעו חכמים שאין מדליקים בהם לשבת, שאין מדליקים בהם המקדש. נעיין תחילה ברשימת השמנים והפתילות בהם אין מדליקים בשבת ואחר כך נעמיק בדברי רמי בר חמא.

המשנה (שבת ב, א-ב) מונה את הפתילות והשמנים בהם משתמשים ובהם אין משתמשים בשבת:

משנה א:

במה מדליקין ובמה אין מדליקין?

אין מדליקין: לא בלכש, ולא בחוסן, ולא בכלך, ולא בפתילת האידן, ולא בפתילת המדבר, ולא בירוקה שעל פני המים, ולא בזפת, ולא בשעוה, ולא בשמן קיק, ולא בשמן שריפה, ולא באליה.

 ולא בחלב. נחום המדי אומר: מדליקין בחלב מבושל. וחכמים אומרים: אחד מבושל אחד שאינו מבושל אין מדליקין בו.

משנה ב:

...רבי ישמעאל אומר: אין מדליקין בעטרן מפני כבוד השבת,

וחכמים מתירין בכל השמנים: בשמן שומשמין, בשמן אגוזים, בשמן צנונות, בשמן דגים, בשמן פקועות, בעטרן, ובנפט. רבי טרפון אומר: אין מדליקין אלא בשמן זית בלבד.[[1]](#footnote-1)

מה הסיבה שחכמים אסרו מספר סוגי שמנים ומספר סוגי פתילות? בגמרא (שבת כא ע"א) נאמר:

אמר רבה: פתילות שאמרו חכמים אין מדליקין בהן בשבת - מפני שהאור מסכסכת בהן, שמנים שאמרו חכמים אין מדליקין בהן - מפני שאין נמשכין אחר הפתילה.

בגמ' (שבת כ ע"ב) נאמר עוד:

תנא: הוסיפו עליהן של צמר ושל שער.

על סוגי הפתילות שמנו חכמים במשנה שאין מדליקים בהם הוסיפו פתילות של צמר ושל שער. הגמרא מבארת שהתנא של משנתנו לא מנה פתילות אלו מפני שצמר מתכווץ מפני האש ואינו דולק כלל והשלהבת לא אוחזת בו. גם פתילה משער לא מדליקים בה מפני שהוא נחרך מהאש ואינו ראוי לפתילה.[[2]](#footnote-2)

כאמור רמי בר חמא השווה בין הלכות השמנים והפתילות של נרות שבת למנורת המקדש (שבת כא ע"א):

תני רמי בר חמא: פתילות [ושמנים] שאמרו חכמים אין מדליקין בהן בשבת - אין מדליקין בהן במקדש, משום שנאמר "להעלות נר תמיד" (שמות כז, כ). הוא תני לה והוא אמר לה: כדי שתהא שלהבת עולה מאיליה, ולא שתהא עולה על ידי דבר אחר.

רמי בר חמא הסביר את משמעות הלימוד מהפסוק: "להעלות" - כדי שתהא שלהבת של המנורה עולה מאליה, בלי שיצטרכו לתקנה. ולא שתהא עולה על ידי דבר אחר, "ולא שתהא צריכה תיקון והטיה" (רש"י).

יושם לב שלדברי רמי בר חמא ההשוואה היא בין שמנים ופתילות שאין מדליקים בהם לשבת, לבין שמנים ופתילות שאין מדליקים בהם במקדש. לא נאמר שאין מדליקים בהם במנורת המקדש דווקא, אם כי הפסוק עליו הוא ביסס את דבריו עוסק במנורת המקדש.

בהמשך הסוגיה נאמר עוד:

תא שמע: דתני רבה בר מתנה: בגדי כהונה שבלו מפקיעין אותן ומהן היו עושין פתילות למקדש. מאי לאו דכלאים? לא דבוץ.

על פי דברי רבה בר מתנה היו עושים פתילות מכל בגדי הכהונה שבלו, ולא רק ממכנסי הכהנים שבלו. הגמרא הסבירה שאין כוונתו לבגדי כהונה שיש בהם כלאים – צמר ופשתים, כמו המכנסים והאבנטים, אלא בגדים שעשויים מבוץ, מפשתן לבד, כמו הכותנות, ובלא צמר.

יש להוסיף שמנורת ההיכל לא נועדה להאיר את ההיכל, וכדברי הגמרא (שבת כב ע"ב):

מתיב רב ששת: "מחוץ לפרוכת העדת יערך" (ויקרא כד, ג), וכי לאורה הוא צריך? והלא כל ארבעים שנה שהלכו בני ישראל במדבר לא הלכו אלא לאורו. אלא עדות היא לבאי עולם שהשכינה שורה בישראל.

וכן על פי האמור במדרש תנחומא (פרשת תצוה, סימן ז):

אמר ר' אבין הלוי: אתה מוצא מי שהוא מבקש לעשות לו חלונות, עושה אותם רחבות מבפנים, וצרות מבחוץ, למה? שיהיו שואבות אור. אבל של בית המקדש היו רחבות מבחוץ, וצרות מבפנים. למה שיהא האור יוצא מבית המקדש ומאיר לעולם, האור יוצא מתוך ביתי.

מטרת המנורה במקדש היא להעיד שהשכינה שורה בישראל באופן ידי ונצחי. המנורה דלקה גם בשעות הלילה כששערי המקדש נעולים ואין עבודת קרבנות.

עם זאת, רמי בר חמא השווה בין השמנים והפתילות שהדליקו במקדש במנורה ובמצבים אחרים, על בסיס כללי ההלכה שנאמרו בנוגע לפתילות ושמנים בהם מדליקים או אין מדליקים בשבת.

**ב. שמנים בהם הדליקו במקדש - שמן זית ושמנים אחרים**

**[1] במנורת במנורת ההיכל**

ר' עקיבא איגר (גליון הש"ס כאן) העיר שבמקדש היו מדליקים בשמן זית בלבד, ועל כן לא ברור מה הכוונה במילה שמנים.[[3]](#footnote-3) הוא לא השיב לשאלתו. בחידושי ר' עקיבא איגר לש"ס (שבת כאן) כתב שאכן גירסה זו היא שיגרא דלישניה ובאמת הכוונה לפתילות בלבד. דברים דומים כתב הרש"ש (שבת כאן).

בכמה כת"י, לא מופיעה המילה: "ושמנים" בדברי רמי בר חמא, וכך גם בגירסתם של מספר ראשונים.[[4]](#footnote-4)

עם זאת, אחרונים תירצו מספר תירוצים לקושייה זו:

א. הפני יהושע והמהר"ץ חיות (שבת כאן) כתבו שהמילה "שמנים" נועדה לשלול שמן שריפה שיכול להיות שמן זית שנטמא. במשנה שכיר (מועדים - נס חנוכה, תירוץ לקושיית הב"י) הסביר שהמילה "שמנים" נועדה לשלול אפשרת להדליק בשמן זית שעמד הרבה זמן ונהיה שמרים. בשמן כזה על אף היותו שמן זית, אסור להדליק (ע"פ שלטי הגבורים, שבת ח ע"ב בדפי הרי"ף).

ב. הרב שלמה גאנצפריד (פני שלמה, שבת כז ע"ב) תירץ:

ברייתא דרמי בר חמי לעיל (דף כא ע"א) דתני "פתילות ושמנים שאמרו חכמים אין מדליקין בהן בשבת אין מדליקין בהן במקדש", די"ל דהאי ברייתא אתיא כר' טרפון [שאמר (משנה שבת ב, ב; גמ' שבת כד ע"ב) שאין מדליקים בשבת אלא בשמן זית בלבד]. ומיושב בזה קושיא עצומה שהקשה הפני יהושע דהא במקדש אין מדליקין אלא בשמן זית. ולולי דמסתפינא הייתי אומר דבזמן המקדש אפשר שהיו נוהגים באמת כן, שלא היו מדליקין אלא בהני שמדליקין בהן במקדש כדי להשוות נר של שבת למקדש משום כבוד שבת.

קשה לקבל שדברי רמי בר חמא הם רק על פי דברי ר' טרפון, ואם כדבריו מדוע כתוב בלשון רבים, היה צריך לכתוב 'פתילות ושמן שאמר ר' טרפון...'.

ג. הראי"ה קוק (אגרות הראיה ג עמ' עה),[[5]](#footnote-5) כתב שיש לגרוס את המילה "ושמנים", זאת מפני שבגמ' (מנחות כח ע"א) חלקו חכמים ור' יוסי בר יהודה בשאלה אם מנורת המקדש כשרה משאר מיני מתכות או לא. ומסקנת הגמ' היא שזהב אין מעכב במנורה משום שכתוב גם כן גביעים כפתורים ופרחים, וכשהמנורה אינה באה מזהב אזי אינה באה כפתורים ופרחים, וכדברי הגמרא (מנחות כח ע"א):

"גביעיה כפתוריה ופרחיה" (שמות כה, לא) - באה זהב - באה גביעים כפתורים ופרחים, אינה באה זהב - אינה באה גביעים כפתורים ופרחים.[[6]](#footnote-6)

ע"פ דרשה זו הציע הראי"ה קוק דרשה משלו:

הכי נמי יש לדרוש: באה שמן זית - באה זך כתית, אינה באה שמן זית - אינה באה זך כתית. ונמצא שבדיעבד או כשאין להם שמן זית גם שאר שמנים כשרים, אבל אותם שאין מדליקים בהם בשבת, גם בדיעבד פסולים.

בסגנון דומה כתב הראי"ה קוק במקום נוסף (טוב רואי - שבת, עמ' נט):

הוא הדין לענין שמן זית זך כתית, ואמרינן במנחות (פו ע"א) " 'זך כתית למאור' (שמות כז, כ) ולא למנחות". יש לומר אם היה כתיב שמן הווה אמינא שנה עליו הכתוב לעכב, אבל השתא דכתיב "זך כתית" אמרינן בא שמן - בא זך כתית, אינו בא שמן - אינו בא זך כתית. אם כן כשר בדיעבד, ויהיה של שאר מיני שמנים דלא נאמר שמן זית אלא למצווה.[[7]](#footnote-7)

לפיו, כשאין שמן זית, אפשר להשתמש בשמנים אחרים. שמן זית הוא למצווה אך אינו מעכב.

דברי הראי"ה קוק הללו נשלחו באגרת לבנו הרב צבי יהודה קוק, שהעיר בקצרה על האמור בה (צמח צבי, אגרת נו, אות ה):

הרמב"ם (הל' תמידין ומוספין ג, טו) העתיק רק "פתילות שאמרו חכמים". ולכאורה שאני בזהב דמנורה דאיכא דיוקי דקראי, כמבואר בגמ' ותוס' שם מנחות כח..

הרב צבי יהודה קוק ציין שהרמב"ם לא כתב דבר על השמנים במקדש וכנוסח המופיע בגמרא. כך הם דברי הרמב"ם בשלמותם:

כל הפתילות שאסור להדליק בהן בשבת, אסור להדליק בהן במקדש במנורה, שנאמר: "להעלות נר תמיד", שתהא שלהבת עולה מאליה.

הרמב"ם לא גרס את המילה "שמנים" וציין שמדובר על הפתילות שבהם הדליקו במנורה. כמו כן הוסיף הרב צבי יהודה קוק, שאכן בגמרא במנחות כח ע"א נאמר שאם המנורה לא נעשתה מזהב אזי גם לא היה בה גביעים ופרחים וזה נלמד מדרשות הפסוקים, ואולי ניסה לומר שזהו חידוש שלא כתוב ולא מדויק מהפסוקים ובשונה מהדרשה בענין גביעים ופרחים.

על הסברו של הראי"ה הקשה הרב דן פלוצקי (אגרות לראיה, אגרת רא), מחבר פירוש 'כלי חמדה' על התורה:

ולפום ריהטא נפלאתי בדבר ששינה עליו הכתוב לעכב, יאמר כבוד תורתו שהוא לאו דווקא, וכל השמנים קשורים למנורה. אמנם לאחר העיון אמרתי להצדיק דברי כבוד תורתנו הקדושה. דיש לומר כיון דכתיב אחר כך "להעלות נר תמיד" ולדעת הרמב"ן ז"ל קאי על הנר המערבי שמצוותו תמיד ממש (שמות כז, כ), אם כן יש לומר דחלוק הוא נר המערבי משאר הנרות, דדוקא לנר המערבי צריך שמן זית זך ומעכב באמת, מה שאין כן בשאר הנרות.

לא ברור המקור לדברי הרב דן פלוצקי שעל שמן זית נאמר ששנה עליו הכתוב לעכב. מכל מקום לדבריו, רק נר מערבי חובה שיהיה בו שמן זית אך לא בשאר הנרות, והוא דייק זאת מדברי הרמב"ן. בדבריו הוא הסביר את האמור במדרש תנחומא (פרשת תצוה פרשה ג):

אמר ר' חנינא סגן הכהנים: אני הייתי משמש בבית המקדש, ומעשה נסים היה במנורה. משהיו מדליקין אותה מראש השנה לא היתה מתכבה עד שנה אחרת. ופעם אחת לא עשו הזיתים שמן התחילו הכהנים לבכות, ואמר רבי חנינא סגן הכהנים אני הייתי בבית המקדש ומצאתי מנורה דליקה יותר ממה שהיתה דליקה כל ימות השנה. ראה מעשה נסים לכך נאמר "כתית למאור" ולא למנחות.

ההסבר הוא שלשאר הנרות לא היה מספיק שמן זית, אבל לנר המערבי היה.[[8]](#footnote-8)

לפי הראי"ה קוק, אם אין שמן זית, בדיעבד ניתן גם להדליק בשמנים אחרים, ולפי הרב דן פלוצקי, בנר המערבי חייב להיות שמן זית אבל שאר הנרות אפשר גם בשמנים אחרים.[[9]](#footnote-9)

עדין קשה לקבל חידוש זה, שהרי כמה פעמים הדגישה התורה שיש להדליק את המנורה בשמן זית, ואין מקור לדרשה שהציע הראי"ה קוק.

**ד.** במצפה איתן (שבת כאן) כתב על קושית רעק"א: "ולא קשה מידי. דמלבד המנורה היו מדליקים כמה נרות במקדש". בקובץ וילקט יוסף (שנה י"ג, תרע"א, קונטרס ו', סי' פב) הורחב הסברו של המצפה איתן (מופיע בדף על הדף, שבת כאן):

דהנה מבואר בכתוב (דברי הימים ב, ד, ז) כי שלמה המלך ע"ה עשה במקדש עשר מנורות והעמיד חמש מימין מנורה של משה וחמש משמאלה. ובמנחות (צט ע"א) פליגי תנאי. תנא קמא סבר דלא היו מדליקין אלא של משה בלבד, ור' אלעזר בן שמוע אומר בכולן היו מדליקין. ופלוגתא זו איתא ג"כ בירושלמי שקלים פ"ו ה"ג. ובספר שלום ירושלים שם מביא מדרש תדשא. אעפ"י שעשה שלמה עשר מנורות, לא הי' מבעיר "תחלה" אלא על של משה.

והשתא נראה בעיני לדבר פשוט, דבעשר המנורות שהוסיף שלמה המלך ע"ה, היה מותר מצד הדין להדליק בכל השמנים ובכל הפתילות. דעליהם לא נאמר שמן זית זך. וגם קרא ד"להעלות נר תמיד" לא מיירי כלל מהם. רק יען דכל דתקון רבנן כעין דאורייתא תיקון. ומשום כבוד המקדש עשו תקנה דגם באלו עשר מנורות שבמקדש לא ידליקו אלא בפתילות המושכין השמן יפה. ובשמנים שנמשכין אחר הפתילה היטב, כדי שהיא לכבוד ולתפארת למקדש ה'.

וזו כוונת הברייתא דתני רמי בר חמא "פתילות ושמנים שאמרו חכמים אין מדליקין בהן בשבת, אין מדליקין בהן במקדש", לא אמר "במנורה", כי לא דברה הברייתא ממנורה של משה, כי אם ממנורות אחרות שעשה שלמה המלך עליו השלום. ומסתמא הי' כן גם בבית שני. ובאלו בעינן פתילות ושמנים שכשרים לנר שבת, אף דלא בעינן שמן זית דווקא. ועל כן סיים "משום שנאמר להעלות נר תמיד" וכו', דכיון שאלו אינן מהתורה, פשיטא דקרא זה אסמכתא בעלמא הוא. אבל הרמב"ם שלא הי' בגרסתו תיבת "ושמנים", וברייתא דברה רק ממנורה של משה דבעינן שמן זית זך, ועל כן כתב כל הפתילות שאסור להדליק בהן בשבת אסור להדליק בהן במקדש - במנורה, רצה לומר במנורה של משה. עכ"ד ודפח"ח.

שלמה המלך הוסיף עוד עשר מנורות ובהם היה אפשר להדליק בכל השמנים. רק במנורה שעשה משה היו הדליקו בשמן זית. הרב מאיר שמחה הכהן מדווינסק (משך חכמה, שמות כז, כ) הסביר מדוע הוסיף שלמה עשר מנורות. הוא האריך לחשב את שטח ההיכל לעומת שטח המשכן והוכיח שהיו צריכים עוד אחד עשרה מנורות, כדי שההיכל יואר. שלמה הוסיף רק עוד עשר מנורות, כדי שיהיו חמש מנורות מכל צד, ומטרתן לתאורה בלבד. במנורות אלו ניתן להדליק גם בשמנים אחרים.

על דבריו יש להעיר שרמי בר חמא דייק ואמר: "פתילות ושמנים... אין מדליקין בהן במקדש" כוונתו למנורת המקדש ולא לכל סוגי התאורה במקדש, שהרי הוא נימק את דבריו מהאמור בפסוק "להעלות נר תמיד" שנאמר על מנורת המקדש. כמו כן לא ברור שגם בבית שני היו עשר מנורות נוספות.

**[2] השמן במנורות שמחת בית השואבה**

לאחר שהובאו דברי ר' יוסי בר חנינא הזכירה הגמרא את שמחת בית השואבה שהתקיימה בעזרת הנשים בבית המקדש בחג הסוכות [להלן נעיין בקושיית הגמרא משם בהקשר לפתילות שהשתמשו בשמחת בית השואבה]. בשמחת בית השואבה היו מדליקים מנורות שמן שהיו מאירים אור גדול, כמסופר במשנה (סוכה ה, ב-ג):

ומנורות של זהב היו שם, וארבעה ספלים של זהב בראשיהן, וארבע סולמות לכל אחד ואחד, וארבעה ילדים מפרחי כהונה ובידיהם כדים של שמן של מאה ועשרים לוג שהן מטילין לכל ספל וספל. ... ולא היה חצר בירושלים שאינה מאירה מאור בית השואבה.

בגמ' (סוכה נב ע"ב-נג ע"א) מבואר:

גובהה של מנורה חמשים אמה, ...ובידיהם כדי שמן של שלשים שלשים לוג, שהם כולם מאה ועשרים לוג. ... אשה היתה בוררת חטים לאור של בית השואבה.

היו ארבע מנורות מזהב. גובהה של כל אחת מהן חמישים אמה, ובראש כל אחת מהן כד שמכיל שלושים לוג שמן. בירושלמי (סוכה ה, ב) מופיע תיאור אחר:

ומנורות של זהב היו שם. בר קפרא אמר: וגובהן מאה אמה.

הגמרא שם דנה על הבסיס הרחב הנדרש להעמיד מנורה בגובה כזה, ולבסוף נאמר:

אשכח תני מקומן [של המנורות והסולמות] מעשה ניסים היו.

יתכן והיו שנים בהם גובה המנורה היה חמישים אמה והיו שנים שגובה המנורה היה מאה אמה. אין מידת גובה קבועה.[[10]](#footnote-10)

לא נאמר איזה שמן היו בכדים הללו, ואשר על כן יתכן שרמי בר חמא התכוון למצב כזה בו מדליקים מנורה במקדש אך לא את מנורת המקדש.

על פי זה נראה שיהיה ניתן ליישב את קושית ר' עקיבא איגר באופן הבא. הגמרא הקשתה על דברי רמי בר חמא ממשנה בסוכה העוסקת בשמחת בית השואבה. הקושיה התמקדה בסוג הפתילים בהם הדליקו בשמחת בית השואבה, ולא התמקדה כלל בשמנים בהם הדליקו בשמחת בית השואבה. יתכן שההנחה היא שכל השמנים בהם מדליקים בשבת מדליקים בהם במקדש אם כי לא במנורת המקדש וכפי שהיה בשמחת בית השואבה. לכן הגמרא לא הקשתה דבר על סוג השמנים. הקושיה היא רק בנוגע לסוג הפתילים, שהרי בשמחת בית השואבה הדליקו בפתילות צמר ובמקדש אין מדליקים בפתילות צמר. מכאן ראיה לכך שכוונת הברייתא היא לשמנים שהודלקו במקדש במסגרות אחרות, לא במנורת המקדש.

יש להוסיף עוד שע"פ התוספות מדובר על שמן של הקדש. התוספות (סוכה נג ע"א ד"ה אשה; פסחים כו ע"א ד"ה מעילה) ציטטו את הגמרא: "תניא - אשה בוררת חטים לאור של בית השואבה" ועל זה העירו: "**והשמן** והפתילה היו של קודש כדתנן התם, ובירושלמי [סוכה ה, ג] דייק מינה דקול ומראה וריח אין בהן משום מעילה".

לפי תוס' מדובר בשמן של הקדש, אם כי לא נאמר מה סוג השמן – שמן זית או שמנים אחרים. אמנם על דברי התוס' הללו כתב הפני יהושע (פסחים שם):

לענין הפתילה, ועל זה כתבו שם [שבת כא ע"א תוד"ה שמחת] דלא שייך לומר לב בית דין מתנה דמה צורך היה להתנות. ונראה כוונתם שהיו יכולין לעשות הפתילות מדבר אחר ולא מבגדי כהונה דבלאו הכי מסתמא לא הספיקו לעשות כל הפתילות לשמחת בית השואבה מבלאי בגדי כהונה. אבל משמן לא קשיא להו התם מידי, דלענין שמן ודאי מצינו למימר לב בית דין מתנה עליהם כיון דאי אפשר בענין אחר כדאשכחן בכי האי גוונא טובא. ולפי זה הא דמייתי הכא משמן היינו אגב גררא. דבלאו הכי מה שכתבו "השמן והפתילה היה של הקדש כדתנן התם", ובאמת דלא אשכחן כן בפרק החליל (סוכה נא ע"ב) דהשמן היה של הקדש, אלא הפתילות לחוד.

הערת הפני יהושע היא שאין הכרח לומר שמדובר על שמן של הקדש. הדיון בגמרא (שבת כא ע"א) הוא על שימוש בפתילות שנעשו מבלאי כהנים גדולים שיש בהם מעילה, אך לא על שמן של הקדש.

כאמור לעיל בדברי ר' יוסי בר חנינא, ניתן להדליק במקדש בשמנים אחרים ע"פ העקרונות של שמנים ופתילות לשבת, ואכן אין הכרח לומר שאילו שמנים של הקדש.

**ג. הפתילות במקדש – במנורה שבהיכל ובמנורות שבשמחת בית השואבה**

**[1] פתילות מצמר מאבנטים שבלו – שמחת בית השואבה**

נעין שוב בדברי הגמרא (שבת כא ע"א):

תני רמי בר חמא: פתילות [ושמנים] שאמרו חכמים אין מדליקין בהן בשבת - אין מדליקין בהן במקדש, משום שנאמר "להעלות נר תמיד" (שמות כז, כ). הוא תני לה והוא אמר לה: כדי שתהא שלהבת עולה מאיליה, ולא שתהא עולה על ידי דבר אחר.

בסוגייתנו הקשתה הגמרא על דברי רמי בר חמא מסוג הפתילות אותם היו מדליקים בכדים אלו. במשנה (סוכה ה, ג) נאמר:

תנן: "מבלאי מכנסי כהנים ומהמיניהם [האבנטים] היו מפקיעין, ומהן מדליקין"?

את מכנסי הכהנים שבלו, ואת האבנטים שבלו, היו קורעים, והיו עושים מהם פתילות ומדליקים בהם את המנורות של שמחת בית השואבה. שאלת הגמרא היא על הפתילות מהאבנטים שהיו עשויים מצמר ופשתן, כמו שכתוב: "ואת האבנט שש משזר ותכלת וארגמן" (שמות לט, כט). שש הוא פשתן, ותכלת הוא צמר. בגמ' (שבת כ ע"ב) נאמר בברייתא: "הוסיפו עליהן את הצמר שאין מדליקין בו". מכאן שאסור להדליק פתילות מצמר לכבוד שבת, אך במקדש מותר?

על כך השיבה הגמרא "שמחת בית השואבה שאני". הסביר רש"י: "דלא כתיב 'להעלות' בה, ולאו דאורייתא היא". במנורות בהם הדליקו בשמחת בית השואבה לא כתוב הציווי "להעלות" – שתהא שלהבת עולה מאליה. רק בהדלקת המנורה כתוב "להעלות". כמו כן הדלקת הנרות בשמחת בית השואבה היא איננה חובה מהתורה. הריטב"א (שבת כאן) כתב: "שמחת בית השואבה שאני, שהיא להרבות בשמחה בעלמא ובה לא היו מדקדקים".

בעקבות תשובת הגמרא יש לשאול מה היתה ההווא אמינא של הגמרא להשוות בין הפתילות שבמנורת התמיד שהיא בהיכל וחובתה מהתורה ומטרתה השראת שכינה, לבין הפתילות בהם הדליקו את המנורות של שמחת בית השואבה שהיא מתקיימת בעזרת נשים. המנורות הללו לא נראו כמו מנורת התמיד, ומטרתן לתאורה בלבד? אלא שעל פי דברי המצפה איתן (שבת כאן) הגמרא דייקה בדברי רמי בר חמא שאמר "אין מדליקין בהן במקדש", וכוונתה היא לכל המנורות בהן הדליקו במקדש. מנורת ההיכל וכל מנורה אחרת שמדליקים במקדש. הוא דייק את דבריו מהפסוק "להעלות נר תמיד" שנאמר על מנורת ההיכל אך למד משם על כל המנורות. על כך הקשתה הגמרא מהפתילות של שמחת בית השואבה שם הפתילות היו מצמר, והשיבה הגמרא ש"שמחת בית השואבה שאני". עם זאת שמדובר על הדלקה במקדש, ההדלקה בשמחת בית השואבה היא שונה. אין מדובר על מנורת שבעה קנים, ואין חובה כלל מהתורה להדליק במסגרת שמחת בית השואבה.

התוספות (שבת כא ע"א ד"ה שמחת) שאל, אם מדובר על צורכי חולין, ולא לצורך קרבן או עבודת מקדש מדוע מותר להשתמש בפתילות הללו מהצמר שבאבנט:

תימה היכי שרי להדליק, והא לאו צורך קרבן הוא, ואמר (קידושין נד ע"א) "בגדי כהונה שבלו מועלין בהן"?

ודוחק לומר לב בית דין מתנה עליהן, דמה צורך יש להן להתנות בשביל זה?

בתוספות ישנים נוסף עוד:

ועוד דלא מצינו לב בית דין בזה, דכיון דכבר קדשו בגדי כהונה, לא נפקי לחולין בלא פדיון?

 ההנחה בשאלה היא שיש קדושה בפתילות הללו ומועלין בהם אם משתמשים בהם לצורך חולין. התוס' שלל את האפשרות שיש סמכות לבית דין להפקיע קדושתן "לב בית דין מתנה עליהן" (שבועות יא ע"א), כי אין בזה צורך וגם אי אפשר להוציאם באופן כזה לחולין.

תשובת תוס':

 ונראה לר"י דהואיל ולכבוד הקרבן היו עושין, דכתיב "ושאבתם מים בששון" (ישעיה יב, ג), צורך קרבן חשוב ליה.[[11]](#footnote-11)

לפי ר"י שמחת בית השואבה קשורה לשאיבת המים ולניסוך המים של קרבן התמיד (יומא כו ע"ב), ואשר על כן נחשבת כצורך הקרבן, ומכאן ששמחת בית השואבה היא מצות מקדש.[[12]](#footnote-12) ובכל זאת אין צורך שהפתילות בהם משמשים על מנת להאיר את עזרת הנשים יהיו באותם קריטריונים שנדרשים להארת מנורת המקדש.[[13]](#footnote-13)

תוס' המשיך ושאל:

 והא דאמר (סוכה נג ע"א) "בוררת אשה חטין לאור בית השואבה"? לא שהיתה בוררת אלא שהיתה יכולה לברור. ומיהו בירושלמי (סוכה ה, ג) דייק מהכא ד"קול ומראה וריח אין בהן משום מעילה".

תוס' התכוון לדברי הירושלמי (סוכה שם) הללו:

תני לא היה חצר בירושלם שלא היתה מאירה מאור בית השואבה. תני יכולה אשה לבור חיטיה לאור המערכה. ולא היו מועלות? לאו, דאמר רבי יהושע בן לוי "הריח והמראה והקול אין בהן מעילה".

יש קדושה בפתילות הללו עם זאת שהם נלקחו ממכנסי כהנים שבלו, אלא שמותר להנות במראה מקדשים.

עוד הקשה תוס':

וקשה לר"י מאי פריך ממכנסי הכהנים [מהרש"א תיקן: מהמיני דהיינו האבנט] הלא היה בהן פשתן, דכתיב "תכלת וארגמן ותולעת שני ושש משזר" (שמות כח)[[14]](#footnote-14) וטוב לפתילה דהוי ככרך דבר שמדליקין בו על גבי דבר שאין מדליקין בו, ובשבת הוא דאסור שמא ידליק בעיניה, אבל במקדש לא שייכא הך גזירה? ונראה לר"י דכיון שאין מן הפשתן אלא רביע בטל בשאר מינים, והוי כאילו אין בו פשתן כלל.

יוצא אם כן שהיו עושים פתילות צמר מהאבנטים של הכהנים שבלו.

הגמרא לא שאלה דבר על הפתילות שנעשו ממכנסי הכהנים שבלו. לא ברור מאלו בלאי מכנסים היו עושים הפתילות, משל כהן גדול או משל כהן הדיוט או משניהם. ע"פ דברי התפארת ישראל (משנה סוכה ה, ג):

אורחא דמלתא נקט, דהנך דרכן לבלות, ביותר מכתונת ומצנפת, מפני החיכוך והשפשוף בהן. או נראה לי משום דשאר בגדי כהונה שבלו נצרכים למנורה [כשבת כא ע"א], מה שאין כן מכנסיים אינן דרך כבוד למנורה. ואבנט נמי מדיש בו צמר מעורב בפשתן, לא חזי רק לשואבה, שהיו הפתילות שם עבות מאוד.[[15]](#footnote-15)

**[2] פתילות מפשתן מבגדי כהונה שבלו – מנורת ההיכל**

במשנה (סוכה ה, ג) נאמר באופן כללי: "מבלאי מכנסי כהנים ומהמייניהן מהן היו מפקיעין ובהן היו מדליקין".

רבינו יהונתן מלוניל (סוכה, משניות דף כג ע"א, מדפי הרי"ף), פירש:

מבלאי מכנסי הכהנים ומהמיניהם היו מפקיעין. ממכנסי בגדי השרד שהיו של בוץ, כגון של כהן גדול ביום הכפורים. אבל לא מן המכנסים של ההדיוטים לפי שיש בהן צמר ואינן נדלקין יפה, ואנן בעינן "להעלות נר תמיד", שתהא שלהבת עולה מחמת עצמה ולא מחמת דבר אחר. ומאבנטיהן הישנים מפקיעין, קורעין לעשות פתילות.

בתלמוד ירושלמי (סוכה ה, ג) פירט אלו פתילות היו עושים מבלאי המכנסים:

תני. מבלאי מכנסי כהן גדול היו מדליקין את הנרות שבפנים, ומבלאי מכנסי כהן הדיוט היו מדליקין את הנרות שבחוץ.

אמר ר' שמואל בר רב יצחק: כתיב "להעלות נר תמיד" (שמות כז, ב) שיערו לומר אין לך עושה שלהבת אלא פשתן בלבד.

קרבן העדה פירש:

מבלאי מכנסי כהן גדול - שהן היו מפשתן יפה ונאה, לכך היו מדליקין המנורה מהם. [המנורה שבהיכל]. את הנרות שבחוץ - הן המנורות שבשמחת בית השואבה, ושאר הנרות שהיו דולקות בעזרות בלילה לצורך הכהנים.[[16]](#footnote-16)

לדברי ר' שמואל בר רב יצחק את המנורה שבהיכל היו מדליקים בפתילות פשתן שהיו עושים מבלאי המכנסים של הכהן הגדול.

מצירוף דברי הברייתא עם דברי ר' שמואל בר רב יצחק עולה שבמנורת המקדש שבהיכל היו מדליקים רק בפתילות פשתן, ואת המנורות שבחוץ של שמחת בית השואבה ומנורות אחרות לצורך תאורה, היו מדליקים מפתילות צמר שהיו עושים מבלאי המכנסיים של כהני הדיוט.

ההשוואה בין הפתילות בהם מדליקים או אין מדליקים בשבת לפתילות המקדש וכפי שהשווה רמי בר חמא (שבת כא ע"א), לא נזכרה כלל בירושלמי. ע"פ הירושלמי: פתילות פשתן מבלאי של מכנסי הכהן הגדול למנורת ההיכל, ופתילות צמר מבלאי של מכנסים של כהן הדיוט למנורות בית השואבה ולמנורות אחרות.

**ד. רמב"ם: פתילות ממכנסים מאבנטים שבלו – לשמחת בית השואבה, ומכתנות שבלו – למנורת התמיד**

הרמב"ם (הל' כלי המקדש ח, ה-ו) פסק את האמור בגמרא בשבת ובסוכה באופן הבא:

ה. כל בגד מבגדי כהונה שנעשו צואין אין מלבנין אותן ואין מכבסין אותן אלא מניחן לפתילות ולובש חדשים.

ובגדי כהן גדול שבלו גונזין אותן. ובגדי לבן שעובד בהם ביום הצום, אינו עובד בהם פעם שניה לעולם. אלא נגנזין במקום שיפשוט אותם שם שנאמר "והניחם שם" (ויקרא טז, כג) והם אסורין בהנאה.

ו. מכנסי כהנים הדיוטים שבלו ואבנטיהם היו עושין מהן פתילות ומדליקין בהן במקדש בשמחת בית השואבה. וכתנות כהנים הדיוטים שבלו היו עושין מהן פתילות למנורת תמיד.[[17]](#footnote-17)

לפי הרמב"ם מבלאי הכהן הגדול לא היו עושים פתילות כלל. היו גונזים אותם. רק מבלאי בגדים של כהני הדיוט היו עושים פתילות. מהמכנסים והאבנטים שבלו - פתילות לשמחת בית השואבה, ומהכתנות של כהן הדיוט שבלו – פתילות למנורת התמיד.

הרמב"ם שכתב שהיו עושים פתילות מהכתנות של כהן הדיוט, כנראה התבסס גם על רבה בר מתנה (שבת כא ע"א):

תא שמע, דתני רבה בר מתנה: בגדי כהונה שבלו מפקיעין אותן, ומהן היו עושין פתילות למקדש. מאי לאו דכלאים? לא, דבוץ.

לפי רבה בר מתנה היו עושים פתילות מכל הבגדים, לא רק ממכנסי כהנים שבלו. הפתילות שנעשו היו מבוץ, מפשתן. על כתנות הכהנים כתוב שהיו עשויים משש (שמות כח, לט-מ), וכתב הרמב"ם (הלכות כלי המקדש ח, יג): "וכל מקום שנאמר בתורה 'שש' או 'בד', הוא הפשתים, והוא הבוץ".[[18]](#footnote-18)

הרמב"ם הבין מדברי ר' שמואל בר רב יצחק שאמר: "כתיב 'להעלות נר תמיד' (שמות כז, ב) שיערו לומר אין לך עושה שלהבת אלא פשתן בלבד", שהמבוקש הוא שהשלהבת תעלה מאליה, ולכן הטוב ביותר הם פתילות מפשתן. כיון שהכתנות של כהני הדיוט היו מפשתן בלבד, לכן עשו מהם פתילות למנורת ההיכל.

 דבריו של ר' שמואל בר רב יצחק בירושלמי (כאן) תואמים לדברי רמי בר חמא בבבלי (שבת כא ע"א) שעסק בפתילות אחרות שאינן לקוחות מבגדי כהונה שבלו:

פתילות [ושמנים] שאמרו חכמים אין מדליקין בהן בשבת - אין מדליקין בהן במקדש, משום שנאמר "להעלות נר תמיד". הוא תני לה והוא אמר לה: כדי שתהא שלהבת עולה מאיליה, ולא שתהא עולה על ידי דבר אחר.

וכך גם פסק הרמב"ם (הלכות תמידין ומוספין ג, טו) שהזכרנו לעיל:

כל הפתילות שאסור להדליק בהן בשבת אסור להדליק בהן במקדש במנורה שנאמר, "להעלות נר תמיד", שתהא שלהבת עולה מאליה.

אך אם רוצים להשתמש בפתילות אחרות שלא באות מבגדי כהן שבלו, אזי הכלל הוא על פי דברי רמי בר חמא שבבבלי, על בסיס ההשוואה לפתילות של שבת.

1. רשימה של שמנים ופתילות בהם מדליקים או אין מדליקים בשבת, ראה בתוספתא שבת ב, א-ה. על השמנים והפתילות הללו, ראה: זהר עמר ואביבית שוויקי, במה מדליקין, עמ' 112-37; שמואל וזאב ספראי, משנת ארץ ישראל-שבת, חלק א, עמ' 134-124; הרב עזריה אריאל, "הפתילות למנורת המקדש", אמונת עתיך, 115, עמ' 146-140. [↑](#footnote-ref-1)
2. תוס' (שבת כ ע"ב ד"ה ותנא), הסביר שגם התנא של משנתנו סבור שפתילות מצמר ושער פסולים להדלקה. במשנה הוא מנה רק פתילות כאלו שאינם מושכים את השמן יפה. הוא לא מנה כלל פתילות שהשמן לא אוחז בהם כלל. [↑](#footnote-ref-2)
3. שאלה זו שאלו הצל"ח והפני יהושע (שבת כאן) עוד קודם לר' עקיבא איגר. אך האחרונים התייחסו לשאלה כשאלת ר' עקיבא איגר. [↑](#footnote-ref-3)
4. בכת"י מינכן 95, ובכת"י וטיקן 127, לא מופיעה המילה "ושמנים". דברי רמי בר חמא הובאו גם בפסיקתא זוטרתא (לקח טוב) במדבר פרשת בהעלותך צו ע"א, ובילקוט שמעוני תורה פרשת תצוה רמז שעח, וגם שם לא מופיעה המילה "ושמנים". גם רבנו חננאל, המאירי וראשונים נוספים לא גרסו אותה. ראה גם: מראה כהן וחשק שלמה (שבת כאן). [↑](#footnote-ref-4)
5. האגרת מופיעה גם: טוב רואי – שבת, עמ' ס-סא; שמועות ראיה-בראשית שמות, ירושלים תשע"ה, עמ' 161-159. [↑](#footnote-ref-5)
6. הרב צבי יהודה קוק, לנתיבות ישראל ב, עמ' רו-רז, השיב באופן דומה למי שטען על כך שבציור המנורה שעל מטבעות מתתיהו המלך האחרון לבית חשמונאי וכן בדברי יוסיפוס במלחמות היהודים אין כל זכר לגביעיה כפתוריה ופרחיה של המנורה. התשובה ע"פ גמרא זו היא שגביעים כפתורים ופרחים עושים רק במנורת זהב, וכשהיא איננה של זהב אין עושים זאת. בשל העניות בימי בית חשמונאי עשו מברזל מחופה בבעץ (בדיל) ואחר כך של כסף ולכן לא עשו גביעים כפתורים ופרחים. בהרחבה רבה על "תבנית מנורת המקדש ונרות חנוכה - בדברי הראי"ה קוק והרב צבי יהודה קוק", ראה בספרי: חגי יהודה וישראל, סימן טז (בהכנה לדפוס). [↑](#footnote-ref-6)
7. ראה עוד: הראי"ה קוק, שו"ת משפט כהן סי' צה, מה שלמד מסוגיה זו מה מעכב ומה אין מעכב במנורה. הסבר דומה כתב גם הרב נתן געשטטנר, שו"ת להורות נתן חלק י סימן סט. הוא ביסס דבריו על המהר"ל (גבורות ה', פרק מח) שכתב שאם לאדם יש בליל הסדר רק מצה עשירה, שיאכל מצה עשירה. הוא לא יקיים מצוות לחם עוני, אך יקיים מצוות מצה. אותו הדבר כאן. יש מצוה להעלות נר תמיד ויש מצוה שיהיה זה בשמן זית זך. אם אין שמן זית, בכל זאת יעלו נר תמיד. [↑](#footnote-ref-7)
8. הרב צבי פסח פראנק, מקראי קדש - חנוכה, עמ' יד-טו, סיפר שהרב חיים סולוביצ'יק שאל את האדמו"ר הרא"ם מגור על מדרש זה, הרי יש מצוה להטיב ולהדליק את הנרות בכל יום? והאדמו"ר מגור השיב לו שבגמ' בביצה כב ע"א נאמר שנותן שמן בנר חייב משום מבעיר, ואם כן היה אפשר להוסיף טיפה אחת ולקים מצוות הדלקה. [↑](#footnote-ref-8)
9. הראי"ה קוק חזר בהקשרים נוספים על העיקרון לפיו אם אינה באה זהב אז אפשר לעשות אחרת. זו הסיבה שהחשמונאים חידשו שאם המנורה לא באה מזהב אפשר לעשותה משיפודים של ברזל (מגילת תענית- כ"ה כסלו). ראה: מצוות ראיה, או"ח סי' תרע, א עמ' פד; ראה גם: הרב צבי קפלן, בשיפולי גלימתו, עמ' 51. ראה בהרחבה במאמרי המצוין בהע' 6. [↑](#footnote-ref-9)
10. בר קפרא היה בתקופת המעבר בין התנאים לאמוראים. יש להניח שהוא קבל במסורת שגובה המנורה היה מאה אמה, אך אין הכרח שכך היה במשך כל שנות ימי בית המקדש. [↑](#footnote-ref-10)
11. המשנה למלך, הל' כלי המקדש ח, ו, האריך להסביר את דברי התוס' הללו. לפיו יש לחבר להסבר זה את דברי התוספות לעיל שמאחר והיו עושים את שמחת בית השואבה לכבוד הקרבן, ובשל כך לב בית דין התנה עליהם. ראה גם בדברי המשנה למלך ה' מעילה ה, יד. ראה עוד: אבן האזל, הל' כלי המקדש א, יג; שלמי ירוחם, תשובות וחידושים סי' ו, ועוד, שעסקו בדברי התוס'. [↑](#footnote-ref-11)
12. לפי הרמב"ם (הל' לולב, ח, יב) שמחת בית השואבה איננה קשורה לניסוך המים. השמחה הא בשל שמחת החג בנטילת ארבעה מינים. את הלכות ניסוך המים כתב הרמב"ם במקום אחר (הל' תמידין ומוספין י, ו-י). ראה בספרי: "תולדות המנהג לזכר שמחת בית השואבה", מועדי יהודה וישראל, עמ' 169-158. השואבה שאנייש לומר שלפיו היו משתמשים בהם לצורך מצוות השמחה רגל, ולב בית דין מתנה עליהם. ראה בדברי המהר"ם חלוואה, פסחים כו ע"א. ראה עוד: חשק שלמה ושפת אמת (שבת כאן). [↑](#footnote-ref-12)
13. השפת אמת (שבת כא ע"א) שאל על תוס': "יש להקשות על דברי התוס' דפשיטא להו דלהשתמש בהן לצורך שמחת שאיבת המים איכא בהא מעילה היכן מצינו כזה דלצורך גבוה גופיה יחשב מעילה? מאן מעל? וצ"ל דעיקר קושייתם היה משום דאין מורידין מקדושה חמורה לקדושה קלה ומקודם היה בהבגדים קדושת הגוף. ועל זה שפיר מתרצי כיון דהוי צורך קרבן שוב מותר, ולא קשה מידי". תשובות אחרות לקושית תוספות, ראה באוצר מפרשי התלמוד, סוכה ב, עמ' תתלז-תתמא. [↑](#footnote-ref-13)
14. צריך לתקן לפסוק: "ואת האבנט שש משזר ותכלת וארגמן ותולעת שני" (שמות לט, כח) [↑](#footnote-ref-14)
15. כך הסבירו גם: ערוך לנר, סוכה נב ע"ב; ערוך השולחן, קדשים, סי' כז, ד-ז. [↑](#footnote-ref-15)
16. במשנה שקלים ה, א, נזכר שמו של בן בבי כממונה על הפקיע. בירושלמי (שם) נאמר שהיה מזייג את הפתילות. היה מכין את הפתילות. בפירוש הרע"ב (משנה שקלים שם) כתב: "ובירושלמי מפרש, הפקיע, הפתילות של מנורה ושל בית השואבה, כדאמרינן בפרק החליל [נא] מבלאי מכנסי כהנים ומהמייניהם היו מפקיעים פתילות". נראה שכוונתו לירושלמי זה בו נאמר שהיו עושים פתילות למנורה שבפנים – מנורת ההיכל, ולמנורה שבחוץ – מנורת שמחת בית השואבה. בגמ' מגילה יד ע"א נזכר שדבורה הנביאה "אשת לפידות" (שופטים ד, ד) היתה מכינה את הפתילות למשכן בשילה. באליהו רבה (פרשה י) נאמר שבעלה היה זה שעשה הפתילות למשכן בשילה. [↑](#footnote-ref-16)
17. הרמב"ם הל' מעילה ה, יד, פסק ע"פ הגמ' בקידושין נד ע"א: "כתנות כהונה שבלו מועלין בהן כשאר קדשים". [↑](#footnote-ref-17)
18. התוס' (סוכה נא ע"א ד"ה מבלאי) העיר: "תימה דלא חשיב נמי כתונת שגם היא היתה של שש". אכן, לדברי הרמב"ם מהכתנות היו עושים פתילות למנורת התמיד. לגוף הערת תוספות, התשובה היא שאפשר להכין פתילות לשמחת בית השואבה גם מהכתנות. וכפי שמופיע בהמשך בדברי רבה בר מתנה. עין עוד: אוצר מפרשי התלמוד, סוכה ב, עמ' תתמג-תתמד. [↑](#footnote-ref-18)